በ20 ሚሊዮን ብር ለሚገነባው ትምህርት ቤት ቀዳማዊት እመቤት የመሠረተ ድንጋይ አስቀመጡ
ቀዳማዊት እመቤት ወ/ሮ ዝናሽ ታያቸው በሶማሌ ክልል ጅግጅጋ ከተማ እየተካሄደ የሚገኘውን የከተሞች ቀን በመገኘት፣ በክልሉ ለሚገነባው የአመንጄ ዮጎል ሁለተኛ ደረጃ ትምህርት ቤት የመሠረተ ድንጋይ አስቀምጠዋል፡፡ የትምህርት ቤቱ ግንባታ በአንድ ዓመት ውስጥ ይጠናቀቃል የተባለ ሲሆን፣ 20 ሚሊዮን ብር በጀት ተይዞለታል፡፡ የቀዳማዊት እመቤት ጽሕፈት ቤት ከተለያዩ አጋር ድርጅቶች በሚያሰባስበው ገንዘብ በተለያዩ አካባቢዎች መሰል የመሠረተ ልማት ግንባታዎችን እያከናወነ ይገኛል፡፡ የትምህርት ቤቱ ግንባታም በዚህ መርሐ ግብር የሚካተት መሆኑን፣ ቀዳማዊት እመቤት ዝናሽ የመሠረተ ድንጋይ ባስቀመጡበት ወቅት አስታውቀዋል፡፡